# Unió Excursionista de Vic

La Unió Excursionista de Vic (UEV) és una associació esportiva i cultural amb seu social a la ciutat de Vic. Es va començar com una secció territorial del Centre Excursionista de Catalunya vella, la qual, posteriorment, es va convertir en el Centre Excursionista de Vic l'any 1911, fundat per l'arqueòleg i historiador mossèn Josep Gudiol i Cunill. Finalment, l'any 1931 i com a fruit de la unió de diferents grups d'entitats osonenques com el Grup Montagut, el Grup Montseny Cooperatiu i Els 8, es va crear la Unió Excursionista de Vic tal com es coneix actualment.
Des del final del segle xix i principi del segle xx, a Vic hi havia una delegació del Centre Excursionista de Catalunya. Es va formar, sense cap intenció prèvia, per vigatans que pertanyien a l'entitat barcelonina. Va arribar a tenir delegats com el mossèn Josep Gudiol i Cunill, que va acabar sent una figura cabdal en la institucionalització de l'excursionisme a Vic. Amb els anys, va créixer l'afany per la muntanya des del vessant més cultural i va prendre cos fins que el 1911 es va crear el Centre Excursionista de Vic, ja com a entitat independent. La reunió fundacional es va fer el 15 d'octubre a la cel·la del temple romà de Vic i va ser promoguda pel mossèn Josep Gudiol i Cunill. La primera excursió, com a centre constituït legalment, es va fer a Sant Fruitós del Grau, a una ermita ubicada a Gurb, a Osona.
Des del mes de maig de 1933 l'associació ha publicat el Butlletí Mensual de la Unió Excursionista. La revista, en les primeres edicions constava de tot just vuit pàgines, i recollia l'herència dels seixanta butlletins que ja havia publicat anteriorment el Centre Excursionista de Vic, l'entitat que va precedir la Unió entre 1911 i 1931.
Després de la Guerra Civil Espanyola, no es reorganitzà fins al 1947. En tots aquests anys, la Unió Excursionista de Vic ha crescut en nombre de seccions. En un primer moment totes les activitats s'englobaven dins la SAM, la secció d'alta muntanya, però quan va començar a créixer el vessant més esportiu es van engegar altres seccions, com la de curses de muntanya, la d'escalada, la d'espeleologia, la d'orientació, la de bicicleta tot terreny i, també, l'escola de muntanya. Aquesta última dedicada als més menuts i en format d'activitat extraescolar.
Entre els seus components actuals destaquen els alpinistes Joan Colet, que formà part d'expedicions als Andes del Perú, el massís del Pamir, a Tadjikistan, i l'Himàlaia i Ferran Latorre i Torres, el primer alpinista català en aconseguir pujar els 14 cims de més de 8.000 metres.
Els seus darrers presidents han estat Pep Bisquert des del 2011 al 2017, Jaume Anglada i Dordal des del 2017 al 2021. Des del 2021 la presidenta és Núria Macià Casanovas, la primera dona que ocupa aquest càrrec en la història de l'entitat.
L'entitat, que l'any 2015 tenia més de 1.400 socis, és l'encarregada d'organitzar actes tan reconeguts a Osona i a les comarques veïnes com ara la cursa de l'Olla de Núria, la caminada popular Matagalls-Vic i l'Aplec de Savassona.

## Referències

* 1 2 «La Unió Excursionista de Vic, una entitat centenària L'associació reuneix set dels 17 presidents que ha tingut al llarg de 100 anys de vida». Nació Digital, 18-10-2011 [Consulta: 6 juliol 2019].
* ↑ «Unió Excursionista de Vic: 100 anys». Nació Digital [Consulta: 6 juliol 2019].
* 1 2 3 «.xml Unió Excursionista de Vic». Gran Enciclopèdia Catalana. Barcelona: Grup Enciclopèdia Catalana.
* 1 2 3 Ballesteros, Ivette «Més de 100 anys de passió excursionista. La Unió Excursionista de Vic es va crear a partir de la suma de nombrosos grups excursionistes». El Punt Avui, 04-01-2015 [Consulta: 6 juliol 2019].
* ↑ Erra, Miquel «Els 300 butlletins de la Unió Excursionista de Vic. El primer número de la revista es va publicar el 1933, però abans ja hi havia els butlletins del Centre Excursionista de Vic, l'entitat precedent». El 9 Nou, 09-03-2018 [Consulta: 6 juliol 2019].
* ↑ «Vic homenatja l'alpinista Ferran Latorre Ferran Latorre, membre de la Unió Excursionista de Vic i dels Sagals d'Osona, s'ha convertit en el primer alpinista català en aconseguir pujar els 14 cims de més de 8.000 metres». Ajuntament de Vic, 21-06-2017. Arxivat de l'original el 6 de juliol 2019 [Consulta: 6 juliol 2019].
* ↑ «Pep Bisquert es el nou President de la Unio Excursionista Vic». Unió Excursionista de Vic, 04-04-2011. [Consulta: 6 juliol 2019].
* ↑ «Assemblea Ordinària de Socis». UEV, 25-04-2017. [Consulta: 6 juliol 2019].

## Bibliografia

* Roviró i Alemany, Xavier (coord.). Cent anys d'excursionisme a Vic (1911-2011). 1a. Granollers: Alpina, 2013. ISBN 9788480905091.

## Enllaços externs

* Unió Excursionista de Vic (UEV)